Keskustelu taloyhtiöiden tupakointikiellosta ja tupakointikieltoon liittyvästä lakiuudistuksesta hermostutti Suomen asunto-osakkeenomistajat.

Ilta-Sanomat uutisoi perjantaina, että uusi parvekelaki antaisi taloyhtiöille mahdollisuuden hakea kunnalta tupakointikieltoa parvekkeille ja terasseille.

Samana päivänä Kiinteistöliitto ehdotti, että taloyhtiöiden pitäisi voida ottaa parveketupakointikieltoa rikkovien asukkaiden asuntoja nykyistä helpommin haltuunsa.

Ehdotus suututti Suomen asunto-osakkeenomistajat (SAO), jonka puheenjohtajan Patrick Lindgrenin mukaan Kiinteistöliiton näkemys oli verrattavissa äärijärjestöjen kannanottoihin. Lindgren kommentoi asiaa Helsingin Sanomille.

Taloyhtiökohtaista päätösvaltaa

Suomen asunto-osakkeenomistajien varapuheenjohtaja Marita Närvänen tarkentaa Ilta-Sanomille, että SAO painottaa taloyhtiöiden oikeutta valita itse, miten parveketupakointiasia hoidetaan.

– Olemme ikään kuin puun ja kuoren välissä. Toiset hyväksyvät parveketupakoinnin ja toiset vastustavat sitä. Emme kannata parveketupakointia, mutta asiassa on monta seikkaa, jotka on huomioitava, Närvänen sanoo.

SAOn mukaan parveketupakoinnin kieltämisellä rajoitettaisiin muun muassa asunto-osakkeenomistajille kuuluvaa, osakkeiden omistukseen perustuvaa hallintaoikeutta.

– Kannatamme avoimuutta ja taloyhtiökohtaista päätösvaltaa, Närvänen kertoo.

Uusi parvekelaki antaisi taloyhtiöille mahdollisuuden hakea kunnalta tupakointikieltoa parvekkeille ja terasseille.­

Esimerkiksi uusissa yhtiöissä tämä tarkoittaisi sitä, että perustajaurakoitsijat voisivat perustajaosakkaan oikeudella määrätä mielensä mukaisesti rakennuksen tupakkavapaaksi alueeksi.

Voi lisätä riitelyä

SAOn mukaan tupakansavun kulkeutumista ei ehkäistä rakenteellisilla muutoksilla, vaan huolehtimalla siitä, että taloyhtiön kunnossapitovelvollisuuden piiriin kuuluvat eristeet ovat asianmukaiset ja toimivat.

SAO vastustaa ehdottomuutta ja kannattaa valinnanvapautta. Suomen asunto-osakkeenomistajien mukaan kaavailtu kieltomahdollisuus voisi lisätä riitelyä taloyhtiöissä ja tarjota mahdollisuuden savustaa tupakoiva ja siksi vihattu naapuri talosta.

– Taloyhtiöt tulisi ennemmin rauhoittaa riidoilta kuin lietsoa niitä tarjoamalla tilaisuus hankkia kunnallisen viranomaisen puoltolausunto tupakointikiellolle, SAO sanoo kannanotossaan.